[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.2.2007

COM(2007) 77 végleges

Javaslat:

A TANÁCS HATÁROZATA

a fogyatékkal élők jogairól szóló ENSZ-egyezménynek és fakultatív jegyzőkönyvének az Európai Közösség nevében történő aláírásáról

(előterjesztő: a Bizottság)

INDOKOLÁS

A Bizottság ajánlásait követve a Tanács felhatalmazta a Bizottságot, hogy a közösségi hatáskörbe tartozó ügyekkel kapcsolatban tárgyalásokat folytasson a fogyatékkal élők jogairól szóló ENSZ-egyezményre irányuló tervezetről[1].

A tárgyalások az egyezmény létrehozásáért felelős ad hoc bizottság 8. ülésén fejeződtek be, amelyet 2006. augusztus 14–25 között tartottak New York-ban. Az ülésen a résztvevők úgy döntöttek, hogy az egyezményt egy egyedi közleményekkel és vizsgálati eljárással foglalkozó fakultatív jegyzőkönyvvel egészítik ki. Az ad hoc bizottság 8. ülésének 2006. december 5-i szakaszán mindkét okmányt jóváhagyták.

Az ENSZ Közgyűlése 2006. december 13-án mindkét szöveget elfogadta. Az okmányok 2007. március 30-tól kezdődően New York-ban aláírásra nyitva állnak.

A Tanács által a Bizottsághoz továbbított egyik legfontosabb tárgyalási irányelv a Közösségnek az egyezményhez és annak jegyzőkönyvéhez történő csatlakozását készítette elő, mivel a Közösség hatásköre lefedi az említett okmányok bizonyos részeit. A bizottsági tárgyalások eredményeként megszületett egyezmény- és jegyzőkönyvtervezet úgy rendelkezik, hogy regionális integrációs szervezetek – így az Európai Közösség is – taggá válhatnak.

A tárgyalások egyéb szempontjait illetően a tanácsi irányelvekben megállapított célkitűzéseket is elérték.

A Bizottság megbizonyosodott arról, hogy az egyezmény rendelkezései (például a megkülönböztetés és a foglalkoztatásban történő megkülönböztetés-mentesség fogalmak meghatározása) összhangban állnak a megfelelő uniós jogszabályokkal és joggyakorlattal. Ebből a szempontból megjegyezendő, hogy az ésszerű alkalmazkodás megtagadása most már nemzetközileg is a megkülönböztetés egyik formájának tekintendő. A fogyatékosság meghatározása egy sor olyan kritérium fényében történt, amely egyaránt tükrözi a fogyatékosságról kialakított társadalmi modellt és az Európai Közösségek Bíróságának a fogyatékosság meghatározásával kapcsolatos legújabb joggyakorlatát (C-13/05 számú eset).

Mivel néhány tagállam kinyilvánította, hogy aláírja az okmányokat, amint azok New York-ban aláírásra nyitva állnak, az Európai Közösség számára szintén biztosítani kell az aláírás lehetőségét. A Tanács elnökségének ezért ki kell jelölnie a fogyatékkal élők jogairól szóló ENSZ-egyezménynek és fakultatív jegyzőkönyvének az Európai Közösség nevében történő aláírására jogosult személyeket.

A Bizottság által előterjesztett, tanácsi határozatra irányuló javaslat egyetlen cikket tartalmaz, amely felhatalmazza a Tanács elnökét, hogy jelölje ki a fogyatékkal élők jogairól szóló ENSZ-egyezménynek és fakultatív jegyzőkönyvének az Európai Közösség nevében történő aláírására jogosult személyeket.

Javaslat:

A TANÁCS HATÁROZATA

a fogyatékkal élők jogairól szóló ENSZ-egyezménynek és fakultatív jegyzőkönyvének az Európai Közösség nevében történő aláírásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen 300. cikkének (2) bekezdése első albekezdésének második mondatával összefüggésben annak 13. és 95. cikkére,

tekintettel a Bizottság javaslatára,

mivel:

(1) A Bizottság a Közösség nevében tárgyalásokat folytatott a Közösségnek a fogyatékkal élők jogairól szóló ENSZ-egyezményhez és fakultatív jegyzőkönyvéhez történő csatlakozásáról.

(2) A tárgyalások sikeresen lezárultak és az annak eredményeképpen készült okmányok az Egyesült Nemzetek Szervezetének New York-i központjában 2007. március 30-án az államok és – hatáskörükön belül – a regionális integrációs szervezetek előtt aláírásra nyitva állnak.

(3) A tagállamok kinyilvánították, hogy aláírják az okmányokat, amint azok New York-ban aláírásra nyitva állnak; az Európai Közösség számára ezért szintén biztosítani kell az aláírás lehetőségét.

(4) Az egyezményt és a fakultatív jegyzőkönyvet a Közösség nevében alá kell írni, figyelembe véve azt a lehetőséget is, hogy ezek megkötése egy későbbi időpontban történhet meg,

A KÖVETKEZŐKÉPPEN HATÁROZOTT:

Egyetlen cikk

(1) A Tanács elnöke felhatalmazást kap, hogy jelölje ki a fogyatékkal élők jogairól szóló ENSZ-egyezménynek és fakultatív jegyzőkönyvének a Közösség nevében történő aláírására jogosult személyeket, figyelembe véve azt a lehetőséget is, hogy az egyezmény és a fakultatív jegyzőkönyv megkötése egy későbbi időpontban történhet meg.

(2) Az egyezmény és a fakultatív jegyzőkönyv szövege e határozathoz van csatolva.

Kelt Brüsszelben, …-án/-én.

a Tanács részéről

az elnök

[1] 2004 május 24-i határozat